Athena Kourtis

Η Αθηνά Κούρτη (Athena Kourtis) είναι Ελληνοαμερικανίδα παιδίατρος, ειδική στα λοιμώδη νοσήματα, ερευνήτρια και συγγραφέας. Είναι Επικεφαλής της Έρευνας για τον HIV στο Κέντρο Ελέγχου και Πρόληψης Νοσημάτων των Ηνωμένων Πολιτειών (CDC), καθώς και Καθηγήτρια Παιδιατρικής στην Ιατρική Σχολή του Πανεπιστημίου Emory και Καθηγήτρια Μαιευτικής/Γυναικολογίας στην Ιατρική Σχολή του Eastern Virginia. Το ερευνητικό της έργο εστιάζεται σε περιγεννητικές, μητρικές και παιδιατρικές λοιμώξεις και θεωρείται ειδικός στην παιδιατρική HIV λοίμωξη, τον Κυτταρομεγαλοϊό και τις Ηπατίτιδες, καθώς και στις λοιμώξεις κατά την εγκυμοσύνη. Στην Ελλάδα, αναγνωρίζεται ως εξέχουσα ιατρική προσωπικότητα και δημόσια φωνή στον τομέα της δημόσιας υγείας και της έρευνας στις λοιμώδεις νόσους, καθώς και ως συγγραφέας του βιβλίου υγείας “Βγάλτε τα Παιδιά από τη Γυάλα”.

 Εκπαίδευση 
Η Κούρτη μεγάλωσε στην Ελλάδα, όπου έλαβε πτυχίο στην Ιατρική με άριστα από το Εθνικό και Καποδιστριακό Πανεπιστήμιο Αθηνών, και διδακτορικό στην Ανοσολογία από το Ινστιτούτο Παστέρ και την Ιατρική Σχολή του Πανεπιστημίου Αθηνών. Απέκτησε επίσης μεταπτυχιακό τίτλο (Master) στη Δημόσια Υγεία από τη Σχολή Δημόσιας Υγείας Bloomberg του Πανεπιστημίου Johns Hopkins.

 Καριέρα 
Μετά την αποφοίτησή της από την Ιατρική Σχολή, ξεκίνησε ειδικότητα και ακολούθως υποειδικότητα στην Παιδιατρική στην Ιατρική Σχολή του Johns Hopkins, καθώς και υποειδικότητα στις Παιδιατρικές Λοιμώξεις, Επιδημιολογία και Ανοσολογία στην Ιατρική Σχολή του Πανεπιστημίου Emory. Στη συνέχεια εντάχθηκε στο διδακτικό προσωπικό του Τμήματος Παιδιατρικής του Πανεπιστημίου Emory.

Η αρχική έρευνά της επικεντρώθηκε στον ρόλο του θύμου αδένα στην ανοσολογική εξάντληση παιδιών με HIV. Η εργασία της συνέβαλε στον καθορισμό του χρόνου μετάδοσης του HIV από τη μητέρα στο παιδί κατά την εγκυμοσύνη και τον τοκετό. ] Για αυτό το έργο, τιμήθηκε με το Βραβείο Λυσίδη από την Ακαδημία Αθηνών. Έλαβε επίσης το Βραβείο Νέου Ερευνητή από την Εταιρεία Μικροβιολογίας των ΗΠΑ (American Society for Microbiology).

Μετά την ένταξή της στο Κέντρο Ελέγχου και Πρόληψης Νοσημάτων, ηγήθηκε ερευνητικής ομάδας που διεξήγαγε σημαντικές κλινικές μελέτες στις ΗΠΑ και διεθνώς. Το έργο αυτό περιλάμβανε έρευνα για την πρόληψη της μετάδοσης του HIV μέσω του θηλασμού. Επίσης, η έρευνά της συνέβαλε στην εξάλειψη της περιγεννητικής μετάδοσης του HIV στις Ηνωμένες Πολιτείες.  

Έχει επίσης εργαστεί σε νέες λοιμώξεις όπως ο ιός Έμπολα, ο ιός Ζίκα, το COVID-19 και το Mpox, καθώς και σε άλλα ζητήματα δημόσιας υγείας, όπως η αντοχή στα αντιβιοτικά. Για τη συνεισφορά της, έλαβε το Βραβείο Εξαιρετικού Επιστημονικού Επιτεύγματος από το Ομοσπονδιακό Εκτελεστικό Συμβούλιο και το Βραβείο Charles C. Shepard από το Κέντρο Ελέγχου και Πρόληψης Νοσημάτων.

Η Κούρτη συμμετέχει σε εθνικές επιτροπές για την κατάρτιση κατευθυντήριων γραμμών, συμπεριλαμβανομένης της Επιτροπής Λοιμωδών Νοσημάτων της Αμερικανικής Ακαδημίας Παιδιατρικής και της Ομάδας Εργασίας του Υπουργείου Υγείας των ΗΠΑ. Υπήρξε αρχισυντάκτρια των Clinics in Perinatology και υπεύθυνη έκδοσης του βιβλίου “HIV-1 and Breastfeeding: Science, Research Advances, and Policy”.  Έχει συγγράψει πάνω από 250 άρθρα στην επιστημονική βιβλιογραφία, με περισσότερες από 15.000 συνολικές αναφορές. Είναι επίσης συγγραφέας του βιβλίου “Keeping Your Children Healthy in a Germ-Filled World”, που εκδόθηκε από το Πανεπιστήμιο Johns Hopkins. Η Κούρτη είναι από τους βασικούς συνεργάτες του Red Book, που εκδίδεται από την Αμερικανική Ακαδημία Παιδιατρικής.  

 Παραπομπές